Ett steg nærmere gratissport på TV
De aller største idrettsbegivenhetene - sett med norske øyne - skal holdes langt unna betal-TV-kanaler. I fjor sommer la kulturminister Anniken Huitfeldt frem listen over grener hun ville skjerme.- Vi går til ESA og spør om denne listen kan godkjennes. ESA har satt opp følgende kriterier: Om begivenheten tradisjonelt sett har gått på vederlagsfritt fjernsyn, om den har en allmenn kulturell betydning for befolkningen, at det er et nasjonalt lag som deltar, og at begivenheten er viktig for hele nasjonen. To av de kriteriene må oppfylles for at EU godkjenner dette, sier kulturministeren ifølge NTB. Såkalte vederlagsfrie TV-kanaler, som mottas av en betydelig del av befolkningen, kan kreve å kjøpe rettigheter til begivenhetene til markedspris. Hvordan man skal komme frem til hva som er markedspris, er foreløpig et åpent spørsmål. Dette betyr uansett at lisenskanalen NRK, samt reklamefinaniserte kanaler som TV 2, TV Norge og TV3, som alle inngår i ulike kanalpakker, vil kunne by på de berørte idrettsbegivenhetene. Dette er er idrettsbegivenhetene norske TV-seere kan komme til å få «gratis» inn i TV-stua. * Sommer- og vinter-OL. * Fotball-VM og -EM for menn, inkludert kvalifiseringskamper med norsk deltakelse. * Håndball-VM og -EM for kvinner, inkludert kvalifiseringskamper med norsk deltakelse. * Cupfinalen i fotball for menn. * Ski-VM, nordiske grener * Alpin-VM * Verdenscuprennene i Holmenkollen. * VM i skiskyting.Da Regjeringen presenterte listen for første gang i fjor sommer, så uttrykte Viasat-sjef Stian Aune Kleppo skepsis: Han spådde så mye kaos at forslaget ikke ville bli innført. I dag registrerer han at forslaget er i ferd med å trumfes gjennom. - Etter å ha lest innstillingen til Regjeringen, sitter jeg igjen med enda flere spørsmål enn i fjor sommer, sier Kleppo til VG Nett.- Hvorfor er det bare håndball-EM for kvinner, og ikke menn, som er nevnt? spør han. Og: - Hvem skal revidere denne listen på et senere tidspunkt? De bruker ordet «markedspris». I boligmarkedet handler det om hvilken pris man får for boligen. Hva er det her? - Hva er konsekvensen for dere? - Vi har kanaler i begge leire, så konsekvensen blir ikke så stor. Men jeg forstår ikke hva de tenker. Men det gir for eksempel det islandske fotballforbundet færre kjøpere når de skal selge en bortekamp i Norge. Dermed griper man inn i økonomien til utenlandske særforbund, bemerker Viasat-sjefen.Noen av særforbundene har hatt et forskjellig syn på denne listen.- Hensynet til TV-seerne har talt mest, sa Huitfeldt. Listen kan endres, men da må ESA godkjenne den på nytt. Kulturministeren regner med at ESA vil bruke noen måneder på å komme med en beslutning om de godkjenner listen eller ikke. Fremskrittspartiet går så langt at de mener dette er en snikinnføring av en høyere NRK-lisens. - Huitfeldt fører folk bak lyset når hun later som om viktige idrettsbegivenheter skal gå på «gratiskanaler». Dette vil kun føre til økt NRK-lisens, noe regjeringen er kjent for å innvilge, sier FrPs medie- og idrettspolitiske talsmann, Øyvind Korsberg i en pressemelding. - Om forbrukeren kommer bedre ut av en slik regulering tviler både vi og Konkurransetilsynet på. Dette rører ved hele verdikjeden og taperne er idretten som vil mangle betydelig summer i sitt arbeide, sa Canal+-sjef Steinar Brændeland til Kampanje i fjor.
Regjeringen har bestemt seg: De største idrettsbegivenhetene skal gå på åpne TV-kanaler. Nå skal EFTAs overvåkingsorgan avgjøre saken.